ועדת העבודה, הרווחה והבריאות, כנסת 18, פרוטוקול מספר 106, 2009-10-26 10:00

חיים כץ: בוקר טוב.

חיים כץ: יום שני בשבוע, 26 לאוקטובר 2009, ח' בחשוון התש"ע.

חיים כץ: אנחנו ממשיכים את דיוני ועדת העבודה, הרווחה והבריאות.

חיים כץ: על סדר היום הצעת חוק הביטוח הלאומי (תיקון – סמכות בית הדין לעבודה להאריך מועדים להגשה), התשס"ט-2009 של חברי הכנסת: דב חנין, מוחמד ברכה, חנא סוויד, וחבר הכנסת עפו אגבאריה.

חיים כץ: חבר הכנסת דב חנין, בבקשה.

דב חנין: תודה רבה, אדוני היושב ראש.

דב חנין: הצעת החוק הזו באה לתקן ליקוי שמלכתחילה לא היה צריך להיות.

דב חנין: כל מערכת המשפט מבוססת על כללים, על מועדים - ככה במערכת המשפט הכללית, ככה גם בבתי הדין לעבודה.

דב חנין: אבל, מה ניתן לעשות שבחיינו, בחיים האמיתיים, לפעמים אנשים לא עומדים במועדים האלה - זה קורה.

דב חנין: זה קורה גם במערכת משפט כללית, זה קורה גם בבתי דין לעבודה.

דב חנין: לכן, מערכת המשפט, החוקים במדינת ישראל קבעו שלבתי משפט יש סמכות להאריך מועדים שונים להגשה מטעמים מיוחדים.

דב חנין: הטעמים האלה צריכים להירשם.

דב חנין: הדבר הזה בעצם מאפשר למערכת המשפט להתחשב באותה הסיטואציה היוצאת דופן שבה בן אדם לא עמד במועדים שנדרשו ברמה הפורמאלית.

דב חנין: למרבית הצער, הסמכות הזאת לא קיימת ביחס לבתי הדין לעבודה, ודווקא ביחס לבתי הדין לעבודה יש בה טעם יותר גדול, כי בבתי הדין לעבודה הרבה פעמים תובענות וערעורים מוגשים על ידי אנשים שאין להם ייעוץ משפטי מסודר, אין להם יכולות משפטיות מסודרות.

דב חנין: הרבה פעמים הם לא עומדים במועדים הנדרשים לא מכיוון שהם מתרשלים בהליך, ולא מכיוון שהם לא מתייחסים אליו בכבוד המגיע לו, אלא מכיוון שחייהם נראים כך שהם לא מסוגלים לעמוד במועדים שנקבעו.

דב חנין: ולכן, הצעת החוק הזאת בעצם נותנת לבית הדין לעבודה את הזכות להאריך מועדים להגשת תובענות וערעורים לפי חוק הביטוח הלאומי מטעמים מיוחדים שירשמו.

דב חנין: לקראת הדיון בהצעת החוק בקריאה הטרומית אנחנו ניהלנו הידברות עם משרדי הממשלה.

דב חנין: הגענו להסכמות על האופן שבו החוק ינוסח לקראת הקריאה הראשונה.

דב חנין: נציגי הממשלה ודאי יציגו את ההסכמות האלה.

דב חנין: אני באתי לכאן כדי לאשר את הסכמתנו - המציעים -לסיכומים האלה שסיכמנו עם הממשלה.

דב חנין: אני מציע שהוועדה תאשר נוסח לקריאה ראשונה בנוסח המוסכם עם הממשלה, ואנחנו נמשיך בהמשך הדרך לברר את כל יתר הסוגיות.

רון אשכנזי: אני מהמוסד לביטוח לאומי.

רון אשכנזי: אכן הממשלה הגיעה להסכמות עם חבר הכנסת חנין בנושא הצעת החוק.

רון אשכנזי: למעשה, כיום הותקנו תקנות מכוח סעיף 396 לחוק הביטוח הלאומי, שעוסקות במועדים להגשת תובענות, ומועדים להגשת ערעור על החלטות מסוימות.

רון אשכנזי: בהסכמות עם חבר הכנסת חנין סוכם שאכן הממשלה תתמוך בהצעה לקריאה ראשונה, ובהמשך הממשלה מתחייבת להתקין תקנות שיאריכו את המועדים הקיימים כיום בתקנות בכפליים.

חיים כץ: נציגי האוצר רוצים להגיד משהו?

חיים כץ: הכול בסדר.

חלי גיא אלדר: אני ממשרד המשפטים.

חלי גיא אלדר: אני רק רוצה לחדד שהמהות מקובלת עלינו.

חלי גיא אלדר: הנוסח שמונח מול הוועדה עדיין לא הגיע אל משרד המשפטים, אז השר עדיין לא ראה ואישר סופית.

חלי גיא אלדר: אבל, זה יהיה בעיקר תיאומי נוסח, ואני מניחה שלא משהו מהותי.

חלי גיא אלדר: אין לנו הסתייגויות כרגע.

חיים כץ: אין הסתייגויות.

אלי יריב: אני מההסתדרות הכללית החדשה.

אלי יריב: אנחנו מצטרפים ותומכים ביוזמה של חבר הכנסת דב חנין.

אלי יריב: אנחנו רואים בזה פתח לאנשים שנפגעים בדרך כלל בפרוצדורות, לתת להם את האפשרות להגיע לבית הדין לעבודה או לביטוח לאומי בזמנים הרלוונטיים.

אלי יריב: אנחנו רואים בשטח שאנשים פשוט לא מודעים לזמנים, ואנחנו חושבים שההצעה הזאת היא במקום.

חיים כץ: בואו נקריא אותה לפני שנעבור להצבעה.

אייל לב ארי: ברשותו של אדוני, יש לי רק כמה חידודים.

אייל לב ארי: ראשית, חידוד בעניין מהותי.

אייל לב ארי: מדובר באפשרות להאריך מועד במקרה של התיישנות תביעה או הגשת ערעור, בעצם בהבאת דבר בפני בית הדין.

אייל לב ארי: ולכן, אין מדובר בעצם בהארכה הפרוצדוראלית הרגילה שבתי הדין מוסמכים לעשות כשדבר כבר מונח בפניהם.

חיים כץ: וזה כולם ידעו, והסכימו.

חיים כץ: בסדר גמור.

אייל לב ארי: אני מניח.

אייל לב ארי: עוד נקודה פרוצדוראלית - שוב, ברשותו של חבר הכנסת המציע.

אייל לב ארי: אנחנו מציעים פשוט לשלב את התיקון בתוך סעיף 396.

אייל לב ארי: זה פשוט יותר נכון מבחינת התוכן והרעיון.

חיים כץ: ואין שם שום פגיעה במהות.

אייל לב ארי: לא, לא - חלילה וחס.

חיים כץ: בסדר גמור.

אייל לב ארי: אם היתה פגיעה במהות, היינו גם באים בדין ודברים עם חבר הכנסת עוד לפני כן.

אייל לב ארי: עוד דבר לגבי משרד המשפטים בתיקון התקנות - אם תוכלו בבקשה להתקין תקנות חדשות שמתייחסות כבר לסעיפים החדשים שכבר אחרי הנוסח המשולב מ-95.

רון אשכנזי: הביטוח הלאומי בשיתוף עם משרד המשפטים כבר עובדים על התקנות.

רון אשכנזי: זה הועבר כבר אפילו לאישור מועצת המוסד כחלק מהתהליך כדי שזה יהיה מגובש ביחד.

חיים כץ: או,קיי, נעבור להקראה.

אייל לב ארי: "הצעת חוק הביטוח הלאומי (תיקון – סמכות בית הדין לעבודה להאריך מועדים להגשה), התש"ע-2009 הוספת סעיף 396א רבתי 1.

אייל לב ארי: בחוק הביטוח הלאומי [נוסח משולב], התשנ"ה-1995, אחרי סעיף 396 יבוא: "הארכת מועדים 396א.

אייל לב ארי: בית הדין לעבודה רשאי להאריך מועדים להגשת תובענות וערעורים לפי חוק זה מטעמים מיוחדים שיירשמו.

אייל לב ארי: "

חיים כץ: תודה רבה.

חיים כץ: מי בעד ירים את ידו?

חיים כץ: ה צ ב ע ה הצעת חוק הביטוח הלאומי (תיקון – סמכות בית הדין לעבודה להאריך מועדים להגשה), התש"ע-2009, אושרה פה אחד.

דב חנין: אני במקום חבר הכנסת אגבאריה.

חיים כץ: תודה רבה, מאחר ואין פה יותר חברי כנסת אז ההצעה התקבלה פה אחד על ידי כולם.

חיים כץ: אין נמנעים, ואין מתנגדים.

חיים כץ: תודה רבה לכולם.

אייל לב ארי: אין עלות תקציבית.

דב חנין: תודה רבה.

חיים כץ: תודה רבה, הישיבה נעולה.